Súradnice: 42°29′51″S 24°42′22″V﻿ / ﻿42,497598°S 24,706182°V﻿ / 42.497598; 24.706182

**Bazilika č. 3** (bulh. Базилика Nº 3) predstavuje ruiny ranokresťanskej baziliky ležiace v meste Chisaria v Plovdivskej oblasti v južnom Bulharsku.

Lokalita
--------

Bazilika leží v centrálnej časti mesta Chisaria mimo ohradenej časti bývalého mesta Diocletianopolis približne 120 metrov južne od hlavnej južnej pevnostnej brány antického mesta nazývanej Kamilite naľavo od cesty, ktorá vedie do oddelenej štvrte Miromir.

Dejiny
------

Bazilika v pôvodnej podobe bola postavená v priebehu druhej polovice 4. storočia. V priebehu 5. storočia bola budova takmer zničená s najväčšou pravdepodobnosťou pri nájazdoch Hunov a následne bola budova v priebehu druhej polovice 5. storočia, alebo v 6. storočí nanovo postavená.

Prvé archeologické výskumy baziliky prebehli v roku 1936. V tomto čase však boli odkryté len východné a severné časti átria baziliky. V roku 1966 bola ako súčasť celku ranokresťanských bazilík na území mesta Chisaria zapísaná do zoznamu kultúrnych pamiatok národného významu. Úplne odkrytá a detailne vedecky preskúmaná bola až v v roku 1980.

Charakteristika
---------------

Je jednou z desiatich objavených ranokresťanských bazilík mesta Diocletianopolis.

Ide o trojloďovú baziliku s apsidou, predsieňou a átriom.

V bazilike bol nájdený nápis v starogréčtine, ktorý oboznamuje, že v 6. storočí bol chrám zasvätený svätému Štefanovi a že sú v bazilike pochovaní kňaz Teodor a jeho syn – protektor Ján. Nadpis sa v súčasnosti nachádza v priestoroch archeologického múzea v Chisarii. Okrem nápisu sa pri výskumoch v bazilike našiel aj strieborný relikviár.

### Apsida

Apsida je zvonku trojstranného pôdorysu, zvnútra je pôdorys apsidy polkruhový. Táto skutočnosť poukazuje na to, že chrám v súčasnej podobe zo 6. storočia bol postavený na základoch pôvodného chrámu zo 4. storočia. Trojstenové apsidy sa totiž na území dnešného Bulharska vyskytovali predovšetkým v priebehu druhej polovice 5. storočia a neskôr. Z vnútornej strany apsidy sa pred ňou nachádzala dekoratívna približne 50 centimetrov vysoká stena polkruhového pôdorysu. Medzi dekoratívnou stenou a vnútornou stenou apsidy sa nachádzal približne jeden meter široký koridor – tzv. deambulatorium. Tento koridor mohli využívať len kňazi vedúci obrad.

Pamiatková ochrana
------------------

Spolu s ďalšími ranokresťanskými bazilikami, ktoré sa nachádzajú na území mesta Chisaria bola vyhlásená v roku 1966 za kultúrnu pamiatku národného významu. Dôvod vyhlásenia za kultúrnu pamiatku je architektonicko-staviteľská hodnota chisarských ranokresťanských bazilík.

Galéria
-------

* pohľad na baziliku zo západupohľad na baziliku zo západu
* pohľad na baziliku z východupohľad na baziliku z východu
* pohľad na východnú časť bazilikypohľad na východnú časť baziliky
* východná časť baziliky pri pohľade z juhuvýchodná časť baziliky pri pohľade z juhu
* vnútorná časť baziliky pri pohľade z východuvnútorná časť baziliky pri pohľade z východu
* detailný pohľad na apsidudetailný pohľad na apsidu
* detailný pohľad na vnútornú časť apsidydetailný pohľad na vnútornú časť apsidy

Referencie
----------

1. 1 2 3 4 5 6 7 8 9 10 11 12 13  MADŽAROV, Mitko. Chisaria – pătevoditel. Veliko Tărnovo : Archeologičeski muzej – Chisaria-Izdatelstvo „Faber". 72 s. ISBN 9786190008514. S. 58 – 60. (po bulharsky)
2. 1 2 3 4 5 6 7 8 9 10 11 12 13 14  KOLEKTÍV AUTOROV. Enciklopedija – sveštenite mesta na Bălgarija. Sofia : Bălgarska akademija na naukite – Naučnoinformacionen centăr „Bălgarska enciklopedija". 2022. 706 s. ISBN 9786191953271. S. 345 – 346. (po bulharsky)
3. 1 2 3 4   mc.government.bg, [cit. 2022-08-20]. Dostupné online.
4. 1 2 3   *Град Хисаря - СВЕТИ МЕСТА* [online]. svetimesta.com, [cit. 2022-09-20]. Dostupné online.
5. 1 2 3 4 5 6 7 8 9 10 11 12 13 14   museum.hisar.bg, [cit. 2022-09-20]. Dostupné online.
6. 1 2 3 4 5 6 7 8   *Римска базилика No.3* [online]. visithisarya.com, [cit. 2022-09-20]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Bazilika č. 3 (Chisaria)**